HU Az Európai Unió Hivatalos Lapja L 39/44

A BIZOTTSÁG 119/2014/EU RENDELETE

(2014. február 7.)

a 2002/46/EK európai parlamenti és tanácsi irányelvnek és az 1925/2006/EK európai parlamenti és tanácsi rendeletnek az étrend-kiegészítők előállításához felhasználható krómmal dúsított élesztő és az élelmiszerekhez hozzáadható króm(III)-laktát-trihidrát tekintetében történő módosításáról

(EGT-vonatkozású szöveg)

AZ EURÓPAI BIZOTTSÁG,

tekintettel az Európai Unió működéséről szóló szerződésre,

tekintettel az étrend-kiegészítőkre vonatkozó tagállami jogszabályok közelítéséről szóló, 2002. június 10-i 2002/46/EK európai parlamenti és tanácsi irányelvre (1) és különösen annak 4. cikke (5) bekezdésére,

tekintettel a vitaminok, ásványi anyagok és bizonyos egyéb anyagok élelmiszerekhez történő hozzáadásáról szóló, 2006. december 20-i 1925/2006/EK európai parlamenti és tanácsi rendeletre (2) és különösen annak 3. cikke (3) bekezdésére,

az Európai Élelmiszerbiztonsági Hatósággal (EFSA) folytatott konzultációt követően,

mivel:

(1) A 2002/46/EK irányelv II. melléklete meghatározza az étrend-kiegészítők előállításához felhasználható vitaminok és ásványi anyagok jegyzékét. A 2002/46/EK irányelv I. és II. melléklete helyébe az 1170/2009/EK bizottsági rendelet (3) lépett. Az 1161/2011/EU bizottsági rendelet (4) módosította a 2002/46/EK irányelv II. mellékletét.

(2) A 2002/46/EK irányelv 14. cikke értelmében az EFSA-val folytatott konzultációt követően kell elfogadni azokat az étrend-kiegészítők előállításához felhasználható vitaminokra és ásványi anyagokra vonatkozó rendelkezéseket, amelyek hatással lehetnek a lakosság egészségére.

(3) 2012. október 31-én az EFSA tudományos véleményt fogadott el a ChromoPrecise® sejthez kötött krómot tartalmazó krómos élesztő étrend-kiegészítőkhöz táplálkozási célból krómforrásként történő hozzáadásáról és az e forrásból származó króm biológiai hasznosíthatóságáról (5).

(4) Az EFSA kiemelte, hogy a véleményében foglalt következtetései csak a ChromoPrecise® krómmal dúsított élesztőre vonatkoznak, más krómmal dúsított élesztőkre nem. Ezenkívül úgy ítélte meg, hogy a ChromoPrecise® krómmal dúsított élesztőre vonatkozó specifikációknak a szárítási tömegveszteségre és a maximális króm(VI)-tartalomra vonatkozó specifikációkat is tartalmazniuk kellene.

(5) Az EFSA 2012. október 31-én elfogadott véleményéből az következik, hogy a ChromoPrecise® krómmal dúsított élesztő étrend-kiegészítőkben történő felhasználása nem jelent biztonsági kockázatot, amennyiben betartanak egyes, a véleményben részletezett feltételeket.

(6) Az 1925/2006/EK rendelet II. melléklete meghatározza az élelmiszerekhez adható vitaminok és ásványi anyagok jegyzékét.

(7) Az 1925/2006/EK rendelet 3. cikkének (3) bekezdése értelmében a szóban forgó rendelet II. mellékletében szereplő jegyzékre vonatkozó módosításokat az EFSA véleményének figyelembevételével kell elfogadni.

(8) 2012. szeptember 13-án az EFSA tudományos véleményt fogadott el a króm(III)-laktát-trihidrátról, mint az élelmiszerekhez táplálkozási célból hozzáadott krómforrásról (6).

(9) Az EFSA által 2012. szeptember 13-án elfogadott véleményből az következik, hogy a króm(III)-laktát-trihidrát élelmiszerekben történő felhasználása nem jelent biztonsági kockázatot, amennyiben betartanak egyes, a véleményben részletezett feltételeket.

(10) Azokat az anyagokat, amelyekről az EFSA kedvező véleményt nyilvánított, fel kell venni a 2002/46/EK irányelv II. mellékletében és az 1925/2006/EK rendelet II. mellékletében szereplő jegyzékekbe.

(11) Az érdekelt felekkel az élelmiszerlánc, valamint az állat- és növényegészségügy kérdéseivel foglalkozó konzultatív csoporton keresztül konzultáltak, és azok észrevételeit figyelembe vették.

(12) Ezért a 2002/46/EK irányelvet és az 1925/2006/EK rendeletet ennek megfelelően módosítani kell.

(13) Az e rendeletben előírt intézkedések összhangban vannak az Élelmiszerlánc- és Állategészségügyi Állandó Bizottság véleményével, és sem az Európai Parlament, sem a Tanács nem ellenezte azokat,

ELFOGADTA EZT A RENDELETET:

1. cikk

Az 2002/46/EK irányelv II. mellékletének B. pontja a „króm(III)-klorid” bejegyzés után a következő bejegyzéssel egészül ki:

„krómmal dúsított élesztő (7)

2. cikk

Az 1925/2006/EK rendelet II. mellékletének 2. pontja a „króm-pikolinát” bejegyzés után a következő bejegyzéssel egészül ki:

„króm(III)-laktát-trihidrát”.

3. cikk

Ez a rendelet az Európai Unió Hivatalos Lapjában történő kihirdetését követő huszadik napon lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban. Kelt Brüsszelben, 2014. február 7-én. a Bizottság részéről az elnök José Manuel BARROSO

(1) HL L 183., 2002.7.12., 51. o.

(2) HL L 404., 2006.12.30., 26. o.

(3) HL L 314., 2009.12.1., 36. o.

(4) HL L 296., 2011.11.15., 29. o.

(5) Az EFSA élelmiszer-adalékanyagokkal és élelmiszerekhez adott tápanyagforrásokkal foglalkozó testülete (ANS); Scientific Opinion on Chromoprecise® cellular bound chromium yeast added for nutritional purposes as a source of chromium in food supplements and the bioavailability of chromium form this source (Tudományos vélemény a ChromoPrecise® sejthez kötött krómot tartalmazó krómos élesztő étrend-kiegészítőkhöz táplálkozási célból krómforrásként történő hozzáadásáról és az e forrásból származó króm biológiai hasznosíthatóságáról). EFSA Journal 2012; 10(11):2951.

(6) Az EFSA élelmiszer-adalékanyagokkal és élelmiszerekhez adott tápanyagforrásokkal foglalkozó testülete (ANS); Scientific Opinion on chromium(III) lactate tri-hydrate as a source of chromium added for nutritional purposes to foodstuff (Tudományos vélemény a króm(III)-laktát-trihidrátról mint az élelmiszerekhez táplálkozási célból hozzáadott krómforrásról). EFSA Journal 2012; 10(10):2881.